Karma (arkero)

Si Karma (ipinanganak 6 Hunyo 1990) ay isang taga-Bhutan na rekurbadong arkero mula sa Trashiyangtse sa silangang Bhutan at nakatira sa Thimphu na nasa Bhutan din.

Karera 

Tulad ng ibang Bhutanes, isang mononimong tao si Karma na mayroon lamang isang pangalan. Dahil sa pagkahilig sa palakasan, pinasok ni Karma ang mundo ng pamamana noong Abril 2009. Naging mananakbo sana siya kung hindi nauna siyang napasali sa pamamana. Una siyang lumabas upang nakipagkompetisyon sa internasyunal na larangan noong 2012 at noong 2018, nakasali na siya sa higit sa walong kaganapang internasyunal upang makipagkompetensiya.

Nakipagkompetensiya siya sa indibiduwal na rekurbadong kaganapan at sa koponang rekurbadong kaganapan noong 2013 at 2015 na Kampeonato ng Pamamana sa Mundo sa Copenhagen, Denmark at kinatawan niya ang Bhutan sa Palarong Olimpiko sa Tag-init 2016 sa Rio de Janeiro bilang wildcard. Sa unang yugto, natalo siya ni Tuiana Dashidorzhieva ng Rusya. Si Karma ang tagahawak ng watawat para sa Bhutan noong Parada ng mga Bansa sa Olimpiko sa Rio de Janeiro.

Nakasali si Karma sa Palarong Olimpiko sa Tag-init 2020 noong 2021 sa Tokyo at muling naging tagahawak ng watawat para sa Bhutan noong Parada ng mga Bansa sa panahon ng pambungad na seremonya. Siya rin ang kauna-unahang atleta sa Bhutan na nakakuha ng puwesto sa sistemang alokasyong kota ng Olimpiko sa kahit anumang palakasan at unang babae mula sa Bhutan na pumasa para sa mga laro. Habang nagsasanay para sa Olimpiko sa Tokyo noong Mayo 2021, nakamit ni Karma ang isang uri ng pagpana na tinatawag na "Robin Hood," na isang palaso na pinana sa isa pang palaso na naroon na sa target, na hinahati ito, tulad ng kinukuwento sa mga istorya ng malaalamat na si Robin Hood. Ang posibilidad na makagawa ng ganoong uri ng pagpana ay 1 sa 3,000.

Nagkaroon siya ng puwesto sa Palarong Olimpiko sa Tag-init 2020 sa Tokyo pagkatapos maging kuwalipikado sa pamamagitan ng kampeonatong Asyano noong 2018 sa Bangkok, Thailand. Sa kalaunan, natapos ang kanyang paglalakbay sa Olimpiko sa Tokyo nang natalo siya kay Deepika Kumari ng India sa iskor na 6-0 sa yugto ng 64. Sa kabila ng kanyang pagkatalo kay Kumari, nasiyahan siya sa pagbibigay ng kanyang pinakamahusay at sinabi na ang pagiging kuwalipikado niya sa Olimpiko sa Tokyo ang pinakamalaki niyang pangarap at gayon din bilang tagumpay para sa kanyang bansa.

Mga sanggunian

Ipinanganak noong 1990
Mga manlalarong Butanes